Document ID: 32006L0125

32006L0125
L 339/16
JURNALUL OFÍCIAL AL UNIUNII EUROPENE
DIRECTIVA 2006/125/CE A COMISIEI
din 5 decembrie 2006
privind preparatele pe bază de cereale și alimentele pentru copii destinate sugarilor și copiilor de vârstă mică
(Text cu relevanță pentru SEE)
(Versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unei alimentații speciale (1), în special articolul 4 alineatul (1),
întrucât:
(1)
Directiva 96/5/CE a Comisiei din 16 februarie 1996 privind preparatele pe bază de cereale și alimentele pentru copii destinate sugarilor și copiilor de vârstă mică (2) a fost modificată în mod substanțial, în repetate rânduri (3). În interesul clarității și raționalității, directiva menționată ar trebui să fie codificată.
(2)
Preparatele pe bază de cereale și alimentele pentru copii destinate sugarilor și copiilor de vârstă mică sunt utilizate ca parte a unui regim alimentar diversificat și nu constituie singura sursă de hrană a sugarilor și a copiilor de vârstă mică.
(3)
Există o mare varietate a produselor în cauză, care reflectă alimentația foarte variată a sugarilor în perioada de înțărcare și a copiilor de vârstă mică, în funcție de condițiile sociale și culturale existente în Comunitate.
(4)
Compoziția esențială a produselor în cauză trebuie să corespundă cerințelor nutriționale ale sugarilor și copiilor de vârstă mică cu o stare de sănătate bună, conform datelor științifice general acceptate, ținând seama de factorii menționați anterior.
(5)
Ar trebui stabilite cerințele nutriționale esențiale legate de compoziția celor două mari categorii de produse în cauză, și anume preparatele pe bază de cereale și alimentele pentru copii.
(6)
Cu toate că, din cauza naturii acestor produse, ar trebui să se impună un anumit număr de cerințe obligatorii și alte restricții privind conținutul de vitamine, minerale și alți nutrienți, ar trebui să se permită ca astfel de nutrienți să poată fi adăugați, în mod voluntar, de producători, cu condiția ca aceștia să utilizeze exclusiv substanțele precizate de prezenta directivă.
(7)
Utilizarea produselor la care s-au adăugat, în mod voluntar, astfel de nutrienți, la nivelurile respectate în prezent în Comunitate, nu pare să determine ingerarea unor doze excesive din nutrienții respectivi de către sugari și copii de vârstă mică. Ar trebui să se acorde deosebită atenție oricărei evoluții ulterioare a acestei situații și, după caz, să se ia măsurile corespunzătoare.
(8)
Reglementările diferite privind conținutul maxim de reziduuri de pesticide din preparatele pe bază de cereale și din alimentele pentru copii determină obstacole comerciale între anumite state membre.
(9)
Nivelurile maxime de reziduuri de pesticide prevăzute de Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (4), de Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (5), de Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (6) și de Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (7), nu aduc atingere dispozițiilor specifice aplicabile preparatelor pe bază de cereale și alimentelor pentru copii.
(10)
Luând în considerare obligațiile internaționale ale Comunității, în cazurile în care dovezile științifice relevante sunt insuficiente, principiul precauției permite Comunității să adopte măsuri provizorii pe baza informațiilor pertinente disponibile, până la evaluarea suplimentară a riscurilor și revizuirea măsurii adoptate, într-un termen rezonabil.
(11)
Pe baza celor două avize emise de către Comitetul științific pentru alimentație la 19 septembrie 1997 și la 4 iunie 1998, în prezent există îndoieli că valorile existente ale dozelor zilnice admise (DZA) de pesticide și reziduuri de pesticide sunt adecvate protecției sănătății sugarilor și copiilor de vârstă mică. În consecință, în ceea ce privește produsele alimentare destinate unor alimentații speciale destinate sugarilor și copiilor de vârstă mică, este necesar să se adopte o limită comună foarte scăzută pentru toate tipurile de pesticide, până la examinarea științifică și până la evaluarea substanțelor în fiecare caz în parte. Această limită comună foarte scăzută ar trebui stabilită la 0,01 mg/kg, valoare care, în practică, reprezintă, în mod normal, nivelul minim detectabil.
(12)
Ar trebui impuse limitări stricte cu privire la reziduurile de pesticide. Printr-o selecție atentă a materiilor prime și având în vedere prelucrarea intensă la care sunt supuse preparatele pe bază de cereale și alimentele pentru copii în timpul procesului de fabricație, se pot fabrica produse cu un conținut foarte scăzut de reziduuri de pesticide. Cu toate acestea, în cazul unui număr mic de pesticide sau metaboliți ai pesticidelor, chiar și un conținut maxim de reziduuri de 0,01 mg/kg ar putea duce, în cazul cel mai grav de consum în exces, la depășirea DZA a sugarilor și a copiilor de vârstă mică. Este cazul pesticidelor sau al metaboliților pesticidelor cu o DZA mai mică de 0,0005 mg/kg din greutatea corporală.
(13)
Prezenta directivă stabilește principiul interdicției de utilizare a acestor pesticide în producția de produse agricole destinate preparatelor pe bază de cereale și alimentelor pentru copii. Cu toate acestea, interdicția respectivă nu garantează în mod necesar că produsele nu conțin astfel de pesticide, deoarece unele pesticide contaminează mediul înconjurător, iar reziduurile acestora pot fi găsite în produsele în cauză.
(14)
Sănătatea sugarilor și a copiilor de vârstă mică poate fi mai bine protejată prin aplicarea unor cerințe suplimentare a căror respectare poate fi controlată prin analize, indiferent de originea produsului.
(15)
Majoritatea pesticidelor cu valori ale DZA mai mici de 0,0005 mg/kg din greutatea corporală sunt deja interzise în Comunitate. Pesticidele interzise ar trebui să nu fie detectabile în preparatele pe bază de cereale și alimentele pentru copii prin metode analitice avansate. Cu toate acestea, unele pesticide se degradează încet și continuă să contamineze mediul înconjurător. Acestea ar putea fi prezente în preparatele pe bază de cereale și alimentele pentru copii, chiar dacă nu au fost utilizate. Pentru efectuarea controalelor, ar trebui aplicată o metodă armonizată.
(16)
În așteptarea deciziilor Comisiei cu privire la îndeplinirea sau nu de către pesticidele autorizate a cerințelor de siguranță prevăzute la articolul 5 din Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (8), ar trebui permisă utilizarea în continuare a pesticidelor autorizate, atât timp cât reziduurile acestora respectă conținuturile maxime de reziduuri stabilite de prezenta directivă. Acestea din urmă ar trebui stabilite la niveluri care să garanteze că sugarii și copiii de vârstă mică nu depășesc valorile DZA respective, în cazul cel mai grav de consum în exces.
(17)
Utilizarea de noi ingrediente alimentare ar trebui reglementată orizontal pentru toate produsele alimentare într-un act separat.
(18)
Prezenta directivă reflectă nivelul actual al cunoștințelor despre produsele în cauză. Orice modificare menită să permită introducerea inovațiilor rezultate în urma progresului științific și tehnic ar trebui adoptată în conformitate cu procedura menționată la articolul 13 alineatul (2) din Directiva 89/398/CEE.
(19)
Având în vedere persoanele cărora le sunt destinate produsele, ar trebui stabilite criteriile microbiologice necesare și nivelurile maxime de contaminanți.
(20)
În temeiul articolului 7 alineatul (1) din Directiva 89/398/CEE, produsele reglementate prin prezenta directivă fac obiectul normelor generale stabilite prin Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (9).
(21)
Prezenta directivă ar trebui să stabilească și să precizeze completările și derogările de la normele generale respective, după caz.
(22)
În special, natura și destinația produselor reglementate prin prezenta directivă impun etichetarea nutrițională, care indică valoarea energetică și principalii nutrienți pe care îi conțin. Pe de altă parte, ar trebui specificat modul de utilizare, în conformitate cu articolul 3 alineatul (1) punctul 9 și articolul 11 din Directiva 2000/13/CE, pentru a se preveni astfel utilizarea necorespunzătoare care ar putea afecta sănătatea sugarilor.
(23)
Dacă, în general, indicațiile, care nu sunt expres interzise, pot fi făcute pentru produsele în cauză conform normelor aplicabile tuturor produselor alimentare, astfel de indicații ar trebui, cu toate acestea, să ia în considerare, după caz, criteriile privind compoziția prevăzute de prezenta directivă.
(24)
Referitor la dispozițiile susceptibile să afecteze sănătatea publică, a avut loc consultarea în conformitate cu articolul 4 din Directiva 89/398/CEE.
(25)
Măsurile prevăzute de prezenta directivă sunt în conformitate cu avizul Comitetului permanent pentru lanțul alimentar și sănătatea animală.
(26)
Prezenta directivă nu ar trebui să aducă atingere obligațiilor statelor membre în ceea ce privește termenele de transpunere în legislația națională a directivelor prevăzute în anexa VIII partea B,
ADOPTĂ PREZENTA DIRECTIVĂ:
Articolul 1
(1) Prezenta directivă este o „directivă specială”, în sensul articolului 4 alineatul (1) din Directiva 89/398/CEE.
(2) Prezenta directivă reglementează produsele alimentare destinate unei alimentații speciale, care răspund cerințelor speciale ale sugarilor și ale copiilor de vârstă mică cu o stare de sănătate bună din Comunitate și care sunt destinate sugarilor în perioada de înțărcare și la copii de vârstă mică, ca supliment în alimentație și/sau pentru adaptarea lor treptată la alimentația obișnuită. Acestea cuprind:
(a)
„preparate pe bază de cereale”, care se împart în următoarele patru categorii:
(i)
cereale simple, care sunt sau trebuie să fie reconstituite cu lapte sau alte lichide nutritive corespunzătoare;
(ii)
cereale cu adaos mare de proteine, care sunt sau trebuie să fie reconstituite cu apă sau alt lichid fără proteine;
(iii)
paste, care trebuie utilizate după fierberea în apă sau în alte lichide corespunzătoare;
(iv)
pesmeți și biscuiți, care trebuie utilizați ca atare sau după ce au fost zdrobiți, în apă, lapte sau alte lichide corespunzătoare;
(b)
„alimente pentru copii”, altele decât preparatele pe bază de cereale.
(3) Prezenta directivă nu se aplică sortimentelor de lapte destinate copiilor de vârstă mică.
Articolul 2
În sensul prezentei directive, se aplică următoarele definiții:
(a)
„sugari” înseamnă copii cu vârsta mai mică de 12 luni;
(b)
„copii de vârstă mică” înseamnă copii cu vârsta între unu și trei ani;
(c)
„reziduu de pesticide” reprezintă reziduul unui produs fitosanitar, astfel cum este definit la articolul 2 punctul 1 din Directiva 91/414/CEE, inclusiv metaboliții și produsele rezultate din degradarea sau reacțiile sale, prezent în preparatele pe bază de cereale și în alimentele pentru copii.
Articolul 3
Statele membre se asigură că produsele menționate la articolul 1 alineatul (2) sunt comercializate în cadrul Comunității numai în cazul în care sunt în conformitate cu normele stabilite de prezenta directivă.
Articolul 4
Preparatele pe bază de cereale și alimentele pentru copii trebuie produse din ingrediente care s-au dovedit, prin date științifice general acceptate, că sunt corespunzătoare pentru alimentația specială a sugarilor și a copiilor de vârstă mică.
Articolul 5
(1) Preparatele pe bază de cereale trebuie să respecte criteriile privind compoziția specificate în anexa I.
(2) Alimentele pentru copii, descrise în anexa II, trebuie să respecte criteriile privind compoziția specificate în aceasta.
Articolul 6
La producerea preparatelor pe bază de cereale și a alimentelor pentru copii pot fi adăugate numai substanțele nutriționale enumerate în anexa IV.
Criteriile de puritate pentru substanțele respective se stabilesc ulterior.
Articolul 7
(1) Preparatele pe bază de cereale și alimentele pentru copii nu trebuie să conțină nici o substanță în proporții susceptibile de a pune în pericol sănătatea sugarilor și a copiilor de vârstă mică. Se stabilesc conținuturile maxime necesare pentru alte substanțe decât cele menționate la alineatele (2) și (3).
(2) Preparatele pe bază de cereale și alimentele pentru copii nu trebuie să conțină reziduuri de pesticide individuale la niveluri care depășesc 0,01 mg/kg, cu excepția acelor substanțe pentru care nivelurile specifice sunt stabilite în anexa VI, caz în care se aplică aceste niveluri specifice.
Metodele analitice de determinare a nivelurilor de reziduuri de pesticide sunt metodele standardizate general acceptate.
(3) Pesticidele enumerate în anexa VII nu trebuie utilizate în produsele agricole destinate producției de preparate pe bază de cereale și alimente pentru copii.
Cu toate acestea, în scopul efectuării controalelor:
(a)
se consideră că pesticidele enumerate în tabelul 1 din anexa VII nu au fost utilizate în cazul în care reziduurile acestora nu depășesc un conținut de 0,003 mg/kg Conținutul respectiv, considerat a fi limita cuantificării prin metode analitice, este reexaminat periodic în funcție de progresele tehnicii;
(b)
se consideră că pesticidele enumerate în tabelul 2 din anexa VII nu au fost utilizate în cazul în care reziduurile acestora nu depășesc un conținut de 0,003 mg/kg Conținutul respectiv este reexaminat periodic în funcție de datele referitoare la contaminarea mediului.
(4) Nivelurile menționate la alineatele (2) și (3) se aplică produselor prezentate drept gata pentru consum sau celor reconstituite potrivit instrucțiunilor producătorilor.
(5) Pentru pesticidele enumerate în anexa VI, în cazul în care se ia o decizie referitoare la neincluderea unei substanțe active în anexa I la Directiva 91/414/CEE, anexa VI și anexa VII la prezenta directivă se modifică în consecință.
(6) După caz, se stabilesc criterii microbiologice.
Articolul 8
(1) Etichetarea produselor în cauză poartă, în plus față de mențiunile prevăzute la articolul 3 din Directiva 2000/13/CE, următoarele mențiuni obligatorii:
(a)
o mențiune privind vârsta adecvată de la care poate fi utilizat produsul, ținându-se seama de compoziția, textura și alte proprietăți specifice ale acestuia. Vârsta indicată nu poate fi mai mică de patru luni pentru nici un produs. Produsele recomandate a fi utilizate începând cu vârsta de patru luni pot conține o indicație asupra faptului că se pot utiliza începând cu această vârstă, cu excepția cazurilor în care persoane independente, care dețin diplome în medicină, nutriție sau farmacie sau alți specialiști responsabili cu îngrijirea mamei și copilului fac recomandări contrare;
(b)
informații referitoare la prezența sau absența glutenului, în cazul în care vârsta indicată pentru utilizarea acelui produs este mai mică de șase luni;
(c)
valoarea energetică disponibilă, exprimată în kJ și kcal, și conținutul de proteine, carbohidrați și lipide, exprimate în formă numerică, la 100 g sau 100 ml de produs, astfel cum este vândut și, după caz, la o cantitate specificată de produs, oferită pentru consum;
(d)
cantitatea medie din fiecare substanță minerală și fiecare vitamină care respectă limita specifică din anexa I și, respectiv, din anexa II, exprimată în formă numerică, la 100 g sau 100 ml produs, astfel cum este vândut și, după caz, la o cantitate specificată de produs oferită pentru consum;
(e)
instrucțiuni pentru prepararea corespunzătoare, după caz, și o mențiune privind importanța respectării instrucțiunilor respective.
(2) Eticheta poate cuprinde:
(a)
cantitatea medie a nutrienților prevăzuți în anexa IV, în cazul în care respectiva mențiune nu este reglementată prin dispozițiile alineatului (1) litera (d), exprimată sub formă numerică, la 100 g sau 100 ml de produs, astfel cum este vândut și, după caz, la o cantitate specificată de produs oferită pentru consum;
(b)
pe lângă informațiile numerice, informații privind vitaminele și mineralele prezentate în anexa V, exprimate ca procent al valorilor de referință menționate în aceasta, la 100 g sau 100 ml de produs, astfel cum este vândut și, după caz, la o cantitate specificată a produsului oferită pentru consum, cu condiția ca respectivele cantități prezente să fie cel puțin egale cu 15 % din valorile de referință.
Articolul 9
Se abrogă Directiva 96/5/CE, astfel cum a fost modificată prin directivele enumerate în anexa VIII partea A, fără a aduce atingere obligațiilor statelor membre în ceea ce privește termenele de transpunere în legislația națională a directivelor prevăzute în anexa VIII partea B.
Trimiterile la directiva abrogată se interpretează ca trimiteri la prezenta directivă și se citesc în conformitate cu tabelul de corespondență din anexa IX.
Articolul 10
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 11
Prezenta directivă se adresează statelor membre.
Adoptată la Bruxelles, 5 decembrie 2006.

Labels: 17
0
3
6
15